РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/84-14

26. мај 2014. године

Б е о г р а д

ЗАПИСНИК

ДРУГЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 26. МАЈА 2014. ГОДИНЕ

Седница је почела у 12,00 часова.

Седницом је председавaо др. Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Ђорђе Косанић, Нада Лазић, Иван Карић и Шаип Камбери.

Седници су присуствовали заменици чланова Одбора: Велинка Тошић, Драган Пауновић, Гордана Чомић и Милетић Михајловић.

Седници нису присуствовали чланови Одбора: Бобан Бирмачевић, Миљана Зиндовић, Ивана Динић и Момо Чолаковић.

Поред чланова Одбора, седници је присуствовала и Александра Томић, народни посланик.

На предлог председника Одбора, једногласно, усвојен је следећи:

Д н е в н и р е д :

1. Предлог за организовање јавног слушања поводом еколошке катастрофе проузроковане поплавама у Републици Србији;
2. Разно.

Пре преласка на прву тачку дневног реда, једногласно је усвојен записник Прве седнце Одбора за заштиту животне средине, одржане 9. маја 2014. године.

Прва тачка дневног реда - **Предлог за организовање јавног слушања поводом еколошке катастрофе проузроковане поплавама у Републици Србији**

На основу члана 84. ст. 1. и 2. Пословника Народне скупштине, председник Одбора др Бранислав Блажић предложио је да Одбор организује јавно слушање на тему: Методологија процене стања животне средине и отклањање последица еколошке катастрофе проузроковане поплавама у Србији, које би се одржало 5. јуна 2014. године у Малој сали Дома Народне скупштине, са почетком у 11,00 часова. Истакао је да предлаже да се јавно слушање одржи 5. јуна, с обзиром да се тај датум обележава као Светски дан заштите животне средине. Изнео је и предлог учесника јавног слушања (представници Министарства пољопривреде и заштите животне средине, Министарства здравља и Министарства унутрашњих послова, Агенције за заштиту животне средине, представници Института за јавно здравље Србије „Др Милан Јовановић Батут“, Завода за јавно здравље Веограда, Сталне конференције градова и општина, Привредне коморе Србије, Зелене коморе Србије, Делегације Европске уније у Републици Србији, Мисије ОЕБС у Србији, представник Програма Уједињеиних нација за развој (UNDP), Канцеларије Свестке здравствене организације у Београду, Удружења рециклера Србије, као и представници невладиних организација и стручне јавности. Образложио је предлог за организовање јавног слушања, позвао чланове Одбора да предложе још учесника јавног слушања и отворио дискусију.

У дискусији су учествовали народни посланици: Гордана Чомић, Нада Лазић, Ивана Стојиљковић, Иван Карић, Владимир Петковић и Велинка Тошић.

Гордана Чомић је подржала идеју за одржавање јавног слушања, и предложила да се преформулише тема јавног слушања, како се не би користио израз „еколошка катастофа“, већ да се јавно слушање посвети размерама привремене и трајне штете по животну средину, проузроковане поплавама у Републици Србији. Битно је да се утврде привремен последице, које се могу санирати, како би се предложиле мере за њихово санирање. У вези са листом учесника јавног слушања, предложила је да се у складу са Архуском конвенцијом, настави традиција коју је Одбор имао у претходном сазиву и обезбеди присуство невладиних организација и цивилног друштва, како на седницама Одбора, тако и на овом јавном слушању. Предложила је да се на јавно слушање позову и чланови неформалне Зелене посланичке групе.

Нада Лазић је такође подржала идеју за организовање јавног слушања, које би се бавило разматрањем последица поплава и предложила да се позову и представници комуналних предузећа, који су ангажовани на отклањању отпада који је поплава нанела. С обтиром да на подручјима највише погођеном поплавама нема регионалне депоније, нити санитарно уређених депонија, поставља се питање шта се са тим отпадом дешава и како се њиме управља и са каквим се проблемима срећу комунална предузећа на терену и да ли им је потребна нека врста помоћи. Подручја погођена поплавама се снабдевају водом цистернама, а то је дугорочно неодрживо, зато је потребно сагледати могућност њиховог системског снабдевања водом, чиме ће се позабавити стручне екипе.

Ивана Стојиљковић је истакла је да су грађани Ужица пре извесног времена били на ивици еколошке катастрофе услед недостатка пијаће воде. Указала је на то да локалне самоуправе не могу да превазиђу овакве проблеме без подршке Владе и Народне скупштине. Формиран је радни тим са циљем да се реши проблем са водном акумулацијом Врујци, док грађани ове територије користе Сушичка врела за водоснабдевање. Предложила је да се позову и представници локалних самоуправа и грађани које је директно погодила ова катастрофа.

Иван Карић је подржао предлог и предложио да се позову и: представници Војске, жандармерије, специјалних антитерористичких јединица, београдске бригаде интервентне полиције и сл. који су непосредно учествовали у акцији спашавања грађана, као и неко ко се бави токсикологијом (потпољене су бензинске пумпе, кланице и фарме животиња). Као грађанин Обреновца који је директно погођен поплавама, изнео је да је ситуација јако тешка и да се морају предузети све неопходне мере за санирање последица на поплављеним подручјима.

Владимир Петковић је такође подржао предлог и предложио да буду позвани и представници „Електродистрибуције Београд“, односно чланове Одељења за заштиту животне средине, с обзиром да је преко 360 трафо-станица (ниског напона) поплављено због чега је дошло до изливања трафо уља које је изузетно канцерогено и опсано по здравље људи.

Председник Одбора, Бранислав Блажић сложио се са свим изнетим предлозима и предложио да се тема јавног слушања преформулише и да буде „Методологија процене стања животне средине и отклањања привремене и трајне штете у животној средини проузроковане поплавама у Републици Србији“.

Одбор је, на предлог председника Одбора, сагласно члану 84. став 3. Пословника Народне скупштине, једногласно донео одлуку o одржавању јавног слушања на тему **„Методологија процене стања животне средине и отклањања привремене и трајне штете у животној средини проузроковане поплавама у Републици Србији“**, 5. јуна 2014. године, у Малој сали Дома Народне скупштине.

Друга тачка дневног реда: **Разно**

Гордана Чомић је предложила да се започне процес, који по њеним речима, увелико касни у Србији, а који се односи на мапирање ретензија поплавних и бујичних подручја код регулисаних и нерегулисаних водотокова у Србији, у контексту просторног плана Србије, с обзиром на то да се у Србији на томе ради спорадично или се упште не ради. Саговорници Одбору били би представници како Министарства пољопривреде и заштите животне средине, тако и представници Министарства грађевинарства, саобраћаја и инфраструктуре, које је надлежно за просторно планирање. Указујући на значај овог питања, истакла је да ће предложити ову тему као тачку дневног реда за неку наредну седницу Одбора.

Велинка Тошић, као народни посланик из Лознице, информисала је Одбор о пуцању бране у руднику Столице (место Костајник, у непосредној близини Крупња), где се јаловина излива у реку Кореницу, па у реку Јадар, а из Јадра у Дрину, указујући на озбиљне проблеме које је то изазвало. Навела је да ће у току дана бити изнети и први резултати анализе воде. Искористила је прилику и да укаже на проблеме које изазива и рудник Зајача, кроз загађење воде, ваздуха и земљишта, као и на неопходност решавања ових проблема.

Нада Лазић указала је на проблеме снежних наноса у Војводини који су последица недостатка ветрозаштитних појасева, а на тој територији су присутне велике еолске ерозије. Навела је да је то последица неконтролисане сече дрвећа у Војводини. Из тог разлога је важно поново покренути причу о неопходности пошумљавања голети. Споменула је Покрет Горана који још увек ради на томе, али на жалост доста отежано.

Иван Карић предложио је да се једна седница Одбора одржи у Ужицу на тему проблема на које је указала Ивана Стојиљковић, на пример у току јуна месеца.

Ивана Стојиљковић указала је на то да су кише допринела да Ужице може да користи воду са Сушичких врела, па да ситуација са водоснабдевањем неће бити критична. Дала је подршку предлогу Гордане Чомић, као и предлогу Наде Лазић, указујући на то да се проблем са клизиштима појавио и из разлога недостатка пошумљености. Поставила је питање које се односи на HAARP, односно да ли се Одбор бавио овом темом и да ли овај систем може да утиче на промену климе на овом подручју.

Владимир Петковић је рекао да на подручју Општине Барајево, одакле је он, није утврђено да постоји систем HAARP, о коме се у новинама писало.

Седница је завршена у 12,38 часова.

СЕКРЕТАР ПРЕДСЕДНИК

Милица Башић др Бранислав Блажић